2.TEMEI JURIDIC, SUBSIDIARITATE ȘI PROPORȚIONALITATE

•Temeiul juridic

Temeiul juridic al Directivei 1999/62/CE este constituit din articolele 71 și 93 din Tratatul CE (în prezent articolele 91 și 113). Dispozițiile directivei care sunt afectate de prezenta propunere se referă la taxele de trecere și la taxele de utilizare, domeniu în care se aplică articolul 91 din TFUE. Referitor la modificarea anumitor dispoziții ale capitolului II din directivă, privind taxele pe vehicule, acestea intră sub incidența articolului 113 din TFUE și sunt abordate în cadrul unei propuneri legislative separate.

•Subsidiaritatea (pentru competență neexclusivă)

UE împarte cu statele membre competența de reglementare în domeniul transporturilor, în temeiul articolului 4 alineatul (2) litera (g) din TFUE. Cu toate acestea, o adaptare a normelor existente poate fi realizată numai de Uniune. Extinderea normelor UE la alte categorii de vehicule este justificată de impactul acestora asupra problemelor care există la nivelul UE și la nivel mondial. În privința autoturismelor, a microbuzelor și a camionetelor, această includere ar contribui în special la prevenirea riscului ca statele membre să trateze în mod inegal utilizatorii ocazionali sau vehiculele înmatriculate în străinătate. Includerea autobuzelor/autocarelor ar ajuta la reducerea denaturării concurenței pe piața internă a transportului de călători din cauza acordării unui tratament preferențial (și anume scutirea de la plata unei taxe pentru utilizarea infrastructurii) acestor vehicule față de transportului feroviar, în cazul căruia se plătesc asemenea taxe.

La nivel mai general, deoarece toate aceste vehicule folosesc aceeași infrastructură rutieră și contribuie la emisiile de CO2, la poluarea atmosferică și la congestionarea traficului, includerea lor este justificată având în vedere problemele identificate.

•Proporționalitatea

Măsurile propuse contribuie doar la atingerea obiectivelor stabilite, în special la aplicarea în mod consecvent a principiilor „poluatorul plătește” și „utilizatorul plătește”, și nu depășesc ceea ce este necesar în acest scop. Extinderea domeniului de aplicare dincolo de VGM-uri este necesară pentru a se asigura aplicarea unor norme coerente în cazul tuturor vehiculelor rutiere și pentru a se putea soluționa problemele care nu sunt legate doar sau în principal de traficul de VGM (degradarea calității infrastructurii, emisiile ridicate de CO2 din transportul rutier, poluarea atmosferică, poluarea fonică, congestionarea traficului sau discriminarea utilizatorilor străini). Costurile pentru statele membre, pentru întreprinderi și pentru cetățeni sunt limitate în comparație cu beneficiile potențiale. Propunerea nu impune aplicarea de taxe rutiere de către statele membre, ci armonizează modul în care aceste taxe ar trebui aplicate la nivelul întregii Uniuni. De asemenea, ea nu presupune nicio creștere a nivelului taxelor existente. În cadrul evaluării impactului a fost eliminat, pe baza principiului proporționalității, un număr de posibile măsuri de politică, precum taxarea obligatorie a utilizării infrastructurii sau taxarea obligatorie în caz de congestionare a traficului.

•Alegerea instrumentului

Întrucât actul legislativ de modificat este o directivă, actul de modificare ar trebui, în principiu, să fie tot o directivă.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

•Evaluări ex post/verificări ale adecvării legislației existente

Comisia a publicat evaluarea sa cu privire la Directiva 1999/62/CE în anul 2013. O „Evaluare a implementării și efectelor politicii UE de taxare a utilizării infrastructurii începând din 1995” (Evaluation of the implementation and effects of EU infrastructure charging policy since 1995), realizată de consultanți externi, a fost publicată în ianuarie 2014. Evaluările au identificat diverse probleme legate de taxele de drum aplicate VGM-urilor în temeiul actualului cadru legislativ.

Cu toate că 24 de state membre au implementat o oarecare formă de percepere a taxelor de drum și a existat tendința de a trece la perceperea de taxe de trecere în funcție de distanță la nivelul întregii rețele, această tranziție a fost lentă și există încă inconsecvențe persistente în întreaga Uniune. Evaluarea a descoperit că există disparități între politicile naționale privind perceperea taxelor de drum și a concluzionat că lipsa de armonizare, atât la nivelul tipului de taxe (viniete în funcție de durată, taxe de trecere în funcție de distanță, diferențiate sau nu), cât și la nivelul tipului tehnologiilor de colectare a taxelor care sunt utilizate, duce la sarcini administrative suplimentare atât pentru autoritățile publice, cât și pentru utilizatori.

Cu toate că directiva contribuie la îndeplinirea obiectivelor stabilite, au fost identificate o serie de deficiențe: